Document ID: 32011D0154

DEĊIŻJONI TAL-KUMMISSJONI
tad-9 ta’ Marzu 2011
li ttemm proċediment anti-dumping li jikkonċerna l-importazzjonijiet ta’ ċerti vireg tal-azzar li ma jissaddadx li joriġinaw mill-Indja
(2011/154/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”), u b’mod partikolari l-Artikolu 9 tiegħu,
Wara li kkonsultat lill-Kumitat Konsultattiv,
Billi:
A. PROĊEDURA
(1)
Fil-15 ta’ Frar 2010, il-Kummissjoni Ewropea (il-“Kummissjoni”) irċeviet ilment dwar id-dumping dannuż allegat ta’ ċerti vireg tal-azzar li ma jissaddadx li joriġinaw mill-Indja.
(2)
L-ilment tressaq mill-Federazzjoni Ewropea tal-Industriji tal-Ħadid u l-Azzar (“Eurofer”) f’isem il-produtturi li jirrappreżentaw proporzjon kbir, f’dan il-każ ta’ aktar minn 25 %, tal-produzzjoni totali tal-Unjoni ta’ ċerti vireg tal-azzar li ma jissaddadx skont l-Artikoli 4(1) u 5(4) tar-Regolament bażiku.
(3)
L-ilment kien fih evidenza prima facie tal-eżistenza ta’ dumping u ta’ ħsara materjali li rriżultat minnu, li tqieset biżżejjed biex ikun iġġustifikat il-bidu ta’ proċediment ta’ anti-dumping.
(4)
Wara li kkonsultat mal-Kumitat Konsultattiv, il-Kummissjoni tat bidu, kif xieraq, b’avviż ippubblikat f’Il-Ġurnal Uffiċjali tal-Unjoni Ewropea (2), għal proċedura anti-dumping li tikkonċerna l-importazzjoni fl-Unjoni ta’ ċerti vireg tal-azzar li ma jissaddadx li joriġinaw mill-Indja, li attwalment jidħlu fil-klassifikazzjonijiet tal-kodiċi NM 7222 20 21, 7222 20 29, 7222 20 31, 7222 20 39, 7222 20 81, u 7222 20 89.
(5)
Fl-istess jum, il-Kummissjoni tat bidu għal proċediment kontra s-sussidju li jikkonċerna l-importazzjoni fl-Unjoni ta’ ċerti vireg tal-azzar li ma jissaddadx li joriġinaw mill-Indja (3).
(6)
Il-Kummissjoni bagħtet il-kwestjonarji lill-industrija tal-Unjoni u lil kull assoċjazzjoni ta’ produtturi magħrufa fl-Unjoni Ewropea, lill-esportaturi/produtturi fil-pajjiżi kkonċernati, lil kull assoċjazzjoni ta’ esportaturi/produtturi, lill-imporaturi, lil kull assoċjazzjoni magħrufa ta’ importaturi, u lill-awtoritajiet tal-pajjiżi kkonċernati. Il-partijiet interessati ngħataw l-opportunità li jagħmlu l-fehmiet tagħhom magħrufa bil-miktub u li jitolbu smigħ fil-limitu taż-żmien stabbilit fin-notifika ta’ bidu.
B. IRTIRAR TAL-ILMENT U TMIEM IL-PROĊEDIMENT
(7)
B’ittra tat-23 ta’ Novembru 2010 lill-Kummissjoni, l-Eurofer formalment irtirat l-ilment tagħha rigward il-proċediment tal-anti-dumping.
(8)
Skont l-Artikolu 9(1) tar-Regolament bażiku, il-proċediment jista’ jintemm meta jiġi rtirat l-ilment, sakemm tali tmiem ma jkunx fl-interess tal-Unjoni.
(9)
Il-Kummissjoni qieset li l-proċediment attwali għandu jitwaqqaf peress li l-investigazzjoni ma sabet l-ebda konsiderazzjonijiet li juru li tali tmiem ma jkunx fl-interess tal-Unjoni. Il-partijiet interessati ġew mgħarrfa b’dan kif xieraq u ngħataw l-opportunità li jikkummentaw. Ma tressqu l-ebda kummenti li jindikaw li tali tmiem ma jkunx fl-interess tal-Unjoni.
(10)
Għaldaqstant, il-Kummissjoni tikkonkludi li l-proċediment ta’ anti-dumping li jikkonċerna l-importazzjonijiet fl-Unjoni ta’ ċerti vireg tal-azzar li ma jissaddadx li joriġinaw mill-Indja għandu jintemm,
ADOTTAT DIN ID-DEĊIŻJONI:
Artikolu 1
Permezz ta’ dan, il-proċediment ta’ anti-dumping li jikkonċerna ċerti vireg tal-azzar li ma jissaddadx li joriġinaw mill-Indja, u li attwalment huma kklassifikati fil-kodiċijiet tan-NM 7222 20 21, 7222 20 29, 7222 20 31, 7222 20 39, 7222 20 81 u 7222 20 89, qed jintemm.
Artikolu 2
Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Magħmul fi Brussell, id-9 ta’ Marzu 2011.

Labels: 1
4
7
3
18